Къэбэрдей-Балъкъэр Республикэм и судыщIэхэм я квалификацэ коллегием хагъэхьэну жылагъуэм къыбгъэдэкI кандидатурэхэм ехьэлIа жэрдэмхэр КъБР-м и Iэтащхьэм къызэрыIих пIалъэм къызэрыщIагъум теухуа хъыбарегъащIэ
Къэбэрдей-Балъкъэр Республикэм и судыщIэхэм я квалификацэ коллегием хагъэхьэну жылагъуэм къыбгъэдэкI кандидатурэхэм ехьэлIа жэрдэмхэр КъБР-м и Iэтащхьэм къызэрыIих махуэ 30 пIалъэр 2020 гъэм фокIадэм и 26-м зэрикIам къыхэкIыу, абы 2020 гъэм жэпуэгъуэм и 30 пщIондэ къыпащэ.
«Къэбэрдей-Балъкъэр Республикэм и судыщIэхэм я квалификацэ коллегием жылагъуэм и лIыкIуэхэр зэрыхагъэхьэ щIыкIэм и IуэхукIэ» 2002 гъэм бадзэуэгъуэм и 19-м №43-РЗ-м щIэту къащта Къэбэрдей-Балъкъэр Республикэм и Законым ипкъ иткIэ, Къэбэрдей-Балъкъэр Республикэм и судыщIэхэм я квалификацэ коллегием жылагъуэм и лIыкIуэу щытыфынущ Урысей Федерацэм и цIыхухэр, Къэбэрдей-Балъкъэр Республикэм сыт щыгъуи щыпсэухэр, зи ныбжьыр илъэс 35-рэ ирикъуахэр, юридическэ щIэныгъэ нэхъыщхьэ зиIэхэр, зыгъэпудыну Iуэхугъуэхэр зымылэжьахэр.
Къэбэрдей-Балъкъэр Республикэм и судыщIэхэм я квалификацэ коллегием жылагъуэм и лIыкIуэу хагъэхьэнукъым хабзэм зэригъэувам тету щхьэщамыхыжа е ямыпшыныжа тезыр зытелъхэр, зэфIэкIыншэу е зэфIэкI пыухыкIа фIэкIа имыIэу судым къилъытахэр, къэрал, муниципальнэ IэнатIэхэм пэрытхэр, къэрал, муниципальнэ къулыкъухэр зыгъэзащIэхэр, нарколог е психоневролог диспансерхэм учётым щыщытхэр, адвокатхэр, нотариусхэр, яIэ къызэгъэпэщыныгъэ-хабзэ мыхьэнэмрэ мылъкур зыбгъэдэлъымрэ емылъытауэ IуэхущIапIэхэм я унафэщIхэр.
Жэрдэм къыхалъхьэну хуитыныгъэ яIэщ Къэбэрдей-Балъкъэр Республикэм и Жылагъуэ палатэм, жылагъуэ зэгухьэныгъэхэм я республикэ IуэхущIапIэхэм, щIэныгъэ нэхъыщхьэ зиIэ IэщIагъэлIхэр къыщIэзыгъэкI Къэбэрдей-Балъкъэр Республикэм и щIыналъэм щыщыIэ еджапIэхэм (къудамэхэм) я щIэныгъэ-егъэджакIуэ гупхэм.
2020 гъэм жэпуэгъуэм и 30 пщIондэ абыхэм хуитыныгъэ яIэщ Къэбэрдей-Балъкъэр Республикэм и судыщIэхэм я квалификацэ коллегием жылагъуэм и лIыкIуэхэм я кандидатурэхэр къыщыхалъхьэну мы хэщIапIэм: 360028, Къэбэрдей-Балъкъэр Республикэ, Налшык къалэ, Лениным и цIэр зезыхьэ уэрам, 27, КъБР-м и Правительствэм и Унэ.
Кандидатурэхэр къыщыхалъхьэкIэ дыщIагъун хуей документхэр:
кандидатыр къэзыгъэлъагъуэ IуэхущIапIэм и уставыр, къэралым зэрыщатхам щыхьэт техъуэ тхылъым и копиер;
кандидатыр къыщагъэлъэгъуа зэIущIэм (зэхуэсым) и протоколыр;
кандидатым и паспортым е Урысей Федерацэм и цIыхуу зэрыщытым щыхьэт техъуэ нэгъуэщI документым и копиер;
кандидатым и анкетэр (анкетэм и теплъэр);
къэзыгъэлъагъуэ органым (IуэхущIапIэм) кандидатым кърита характеристикэр;
кандидатыр щылэжьа щIыпIэхэр зратхэ тхылъым и копиер;
кандидатым юридическэ щIэныгъэ ищхьэ зэриIэмкIэ документым и копиер;
психоневрологие диспансерым къарита медицинэ справкэр;
и кандидатурэр къагъэлъэгъуэну зэрыарэзымкIэ кандидатым и заявленэр (заявленэм и теплъэр);
езым ехьэлIа Iуэхугъуэхэм хэплъэну кандидатым и арэзыныгъэ (заявленэм и теплъэр).
Iуэхум ущIэупщIэ хъунущ (8662) 40-62-60 телефон номерымкIэ.
